KLASA: 034-06/24-01/3

URBROJ: 711-02-01/04-2024-02

Zagreb, 19. siječnja 2024.

**MAJA NARANČA**

**Klub zastupnika Domovinskog pokreta**

**Predmet: očitovanje na zahtjev Maje Naranče, Klub zastupnika Domovinskog pokreta**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 09. siječnja 2024. zaprimilo je zahtjev za davanjem očitovanja koji je podnijela Maja Naranča izKluba zastupnika Domovinskog pokreta.

U podnesenom zahtjevu podnositeljica navodi da je zastupnik Mario Radić aktivirao svoj saborski mandat u prosincu prošle godine. Zastupnik želi znati je li obveznik podnošenja imovinske kartice i ako jest postoji li u ovom trenutku mogućnost podnijeti istu s obzirom na aktualnu izradu novog sustava ili poboljšanje istog.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 37. sjednici održanoj 19. siječnja 2024., podnositeljici daje očitovanje, kako slijedi.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru obveznici ZSSI-a te je stoga Mario Radić povodom stupanja na dužnost zastupnika u Hrvatskom saboru dužan postupati sukladno odredbama ZSSI-a kao obveznik toga zakona.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Sukladno navedenim Pravilima i uputama za svaki obveznik, da bi mogao podnijeti imovinsku karticu, mora imati otvoren korisnički račun. U tu svrhu, u obvezi je podnijeti zahtjev za otvaranjem korisničkog računa putem obrasca koji se nalazi na internetskoj stranici Povjerenstva, link: [https://www.sukobinteresa.hr/user](https://www.sukobinteresa.hr/hr/user).

Uvidom u Registar obveznika koji vodi Povjerenstvo utvrđeno je da Mario Radić obnaša dužnost zastupnika u Hrvatskom saboru od 06. prosinca 2023. te je stoga dužan podnijeti imovinsku karticu u roku od 30 dana od dana stupanja na dužnost.

Međutim, objavom na mrežnoj stranici Povjerenstva od dana 10. siječnja 2024. obveznici su obaviješteni da uslijed radova izmjene informatičkog sustava Povjerenstva za odlučivanje o sukobu interesa, od 27. prosinca 2023. g. nije moguće ispunjavanje i podnošenje imovinskih kartica, kao i da će ispunjavanje i podnošenje imovinskih kartica biti ponovno moguće od 23. siječnja 2024. g. od 10,00 h. U obavijesti je također istaknuto kako zbog navedenih okolnosti obveznici neće imati pravnih posljedica, već se rok za podnošenje imovinskih kartica produžuje zaključno s 22. veljače 2024.

Slijedom navedenog, imajući u vidu da je obveznik Mario Radić stupio na dužnost 06. prosinca 2023., dužan je u što skorijem roku podnijeti Povjerenstvu zahtjev za otvaranjem korisničkog računa te podnijeti imovinsku karticu za stupanje na dužnost u roku od 30 dana od dana stupanja na dužnost, a koji rok se obvezniku Mariju Radiću, kao i svim obveznicima podnošenja imovinske kartice kojima je rok za podnošenje imovinske kartice obuhvaćen razdobljem od 27. prosinca do 23. siječnja 2024., produžuje do zaključno 22. veljače 2024.

Sukladno Pravilima i uputama za popunjavanje i podnošenje obrasca imovinske kartice objavljenih na mrežnoj stranici Povjerenstva 15. ožujka 2022. u dijelu „Godišnja obveza podnošenja imovinske kartice“ navodi se da iznimno, obveznik koji je stupio na novu ili istu dužnost počevši u prosincu prethodne godine, ne mora u siječnju tekuće godine podnijeti godišnju imovinsku karticu za godinu u kojoj je stupio na dužnost, već je dovoljno da podnese imovinsku karticu povodom stupanja na dužnost, odnosno ponovnog izbora/imenovanja na istu dužnost.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, e mailom
2. Objava na internetskoj stranici Povjerenstva
3. Pismohrana